b'\n_START_ARTICLE_\nSissit\n_START_SECTION_\nJuoni\n_START_PARAGRAPH_\nElokuvan kehyskertomuksena on nykyhetkeen sijoitettu illanvietto, jossa 20. divisioonan sissiveteraanit muistelevat sotaa ja kaatuneita tovereitaan. P\xc3\xa4\xc3\xa4osa elokuvasta n\xc3\xa4hd\xc3\xa4\xc3\xa4n takaumana. Luutnantti Erkki Takalan (Matti Oravisto) Vienan Karjalassa jatkosodan aikana toimiva sissijoukkue menett\xc3\xa4\xc3\xa4 alussa yhden miehist\xc3\xa4, kun liikaa n\xc3\xa4hnyt sotamies Saastamoinen saa hermoromahduksen heti linjojen l\xc3\xa4pi tultua ja vied\xc3\xa4\xc3\xa4n k\xc3\xb6ysiss\xc3\xa4 hoitoon. Retkelt\xc3\xa4 palaamista juhlittaessa Takalan ja nuoren lotan v\xc3\xa4lill\xc3\xa4 syntyy sukupuolisuhde \xe2\x80\x93 lotat kelpuuttavat kavaljeereikseen upseerien lis\xc3\xa4ksi ainoastaan sissit, jotka erotukseksi tavallisesta jalkav\xc3\xa4est\xc3\xa4 n\xc3\xa4hd\xc3\xa4\xc3\xa4n sodan t\xc3\xa4htin\xc3\xa4._NEWLINE_Takala, joka on siviiliss\xc3\xa4 teologian ylioppilas, keskustelee sotilaspapin kanssa sodan mielett\xc3\xb6myydest\xc3\xa4, ja sotilaspappi kertoo h\xc3\xa4nelle tuntevansa tekev\xc3\xa4ns\xc3\xa4 paholaisen ty\xc3\xb6t\xc3\xa4 sotav\xc3\xa4en palveluksessa. Kun sissit saavat vaarallisen teht\xc3\xa4v\xc3\xa4n vallata pieni kukkula, jonka valtaamisessa jalkav\xc3\xa4ki on ep\xc3\xa4onnistunut nelj\xc3\xa4sti, pappi l\xc3\xa4htee mukaan vaikka aavistaa kuolevansa. R\xc3\xb6yhke\xc3\xa4sti p\xc3\xa4iv\xc3\xa4saikaan tehty valtausyritys onnistuu, mutta pappi kaatuu._NEWLINE_Takalan esimies kapteeni Kokkonen l\xc3\xa4htee poikkeuksellisesti Takalan sissien mukaan vanginhakuretkelle, jolta palattaessa Takala osin Kokkosen painostuksesta p\xc3\xa4\xc3\xa4st\xc3\xa4\xc3\xa4 vangiksi otetun neuvostoliittolaisen sotilaan vapaaksi, kun t\xc3\xa4m\xc3\xa4 paljastuu vain sotamieheksi, vaikka tiet\xc3\xa4\xc3\xa4 siten asettavansa miehens\xc3\xa4 vaaraan. Hurjan takaa-ajon aikana sisseist\xc3\xa4 puolet kaatuu. Tapaus laukaisee Takalassa samankaltaisen hulluuskohtauksen kuin Saastamoisella alussa._NEWLINE_Takala k\xc3\xa4y lomalla kotona tapaamassa Marjaa, joka puhuu avioliitosta, mutta Takala ei usko kykenev\xc3\xa4ns\xc3\xa4 en\xc3\xa4\xc3\xa4 rakastamaan. Kun rauha lopulta tehd\xc3\xa4\xc3\xa4n, sodank\xc3\xa4ynnin ja tappamisen el\xc3\xa4m\xc3\xa4ns\xc3\xa4 sis\xc3\xa4ll\xc3\xb6ksi omaksunut Takala ei pysty yhtym\xc3\xa4\xc3\xa4n yleiseen riemuun.\n_START_SECTION_\nVastaanotto\n_START_PARAGRAPH_\nElokuva sai vuonna 1964 valtion elokuvapalkinnon ja  nelj\xc3\xa4 Jussi-palkintoa: paras ohjaus (Mikko Niskanen), paras miesp\xc3\xa4\xc3\xa4osa (Matti Oravisto), paras kuvaus (Esko Nevalainen), paras leikkaus (Juho Gartz)._NEWLINE_Tv-kriitikko Arto Pajukallio nostaa elokuvan suomalaisten sotaelokuvien k\xc3\xa4rkisijoille.'